**ΤΟΠΟΘΕΤΗΣΗ ΠΕΡΙΦΕΡΕΙΑΡΧΗ ΑΤΤΙΚΗΣ ΓΙΩΡΓΟΥ ΠΑΤΟΥΛΗ,**

**ΣΤΗΝ ΠΑΡΟΥΣΙΑΣΗ ΤΟΥ ΠΑΡΑΤΗΡΗΤΗΡΙΟΥ ΑΝΑΚΥΚΛΩΣΗΣ ΑΤΤΙΚΗΣ**

Σας καλωσορίζω στη σημερινή εκδήλωση που διοργανώνουμε από κοινού,

η Περιφέρεια Αττικής

και ο Ειδικός Διαβαθμιδικός Σύνδεσμος των Δήμων της Αττικής

για να σας παρουσιάσουμε την ηλεκτρονική εφαρμογή

που αφορά τη λειτουργία του ΠΑΡΑΤΗΡΗΤΗΡΙΟΥ ΑΝΑΚΥΚΛΩΣΗΣ ΑΤΤΙΚΗΣ.

Οι περισσότεροι εκ των παρισταμένων γνωρίζουν πως η σημερινή παρουσίαση, είναι αποτέλεσμα μιας προσπάθειας που ξεκίνησε τον Ιανουάριο του 2020,

λίγες εκατοντάδες μέτρα από το χώρο που βρισκόμαστε σήμερα,

από το χώρο του ιστορικού Ζαππείου.

Τότε, είχαμε παρουσιάσει τους βασικούς άξονες του σχεδιασμού μας,

για να κάνουμε την Περιφέρεια Αττικής,

πρώτη περιφέρεια της χώρας στην ανακύκλωση.

Είχαμε παρουσιάσει την ημέρα εκείνη το σύγχρονο εξοπλισμό,

για να βάλουμε σταδιακά τον καφέ κάδο

και τη χωριστή συλλογή των βιοαποβλήτων

στη ζωή των πολιτών της Αττικής.

Κι είχαμε δεσμευθεί,

πως ως το τέλος της πρώτης μας θητείας

ως Διοίκηση της Περιφέρειας Αττικής,

θα είχαμε βάλει τις ισχυρές βάσεις

για να διαθέτει το επόμενο διάστημα η Αττική,

με ορίζοντα το 2025,

σύγχρονες μονάδες επεξεργασίας αποβλήτων,

ώστε να πάψουμε να θάβουμε τα σκουπίδια στη Φυλή,

αλλά και να έχουν όλοι οι Δήμοι του Λεκανοπεδίου

τον αναγκαίο σύγχρονο εξοπλισμό,

για να μπορούν οι πολίτες τους να ανακυκλώνουν.

Για να δώσουμε μάλιστα ώθηση στο σχεδιασμό μας,

είχαμε ανακηρύξει τη χρονιά εκείνη , το 2020, έτος ανακύκλωσης.

Από τότε μέχρι σήμερα έχουν αλλάξει πολλά .

Σήμερα η Αττική βρίσκεται σε καλύτερη θέση

σε σχέση με την Αττική που παραλάβαμε το 2019.

Η Αττική, είναι η πρώτη Περιφέρεια της χώρας

που διαθέτει εγκεκριμένο από το Υπουργείο Περιβάλλοντος ΠΕΣΔΑ.

Μέχρι σήμερα, 48 Δήμοι της Αττικής έχουν προμηθευθεί δωρεάν 114 καφέ απορριμματοφόρα και 15.000 περίπου καφέ κάδους ,

για να μπορούν να οργανώσουν τη χωριστή συλλογή βιοαποβλήτων.

Ως το τέλος του 2022, θα έχουμε μοιράσει και στους 66 Δήμους τη Αττικής,

200 καφέ απορριμματοφόρα και 39.200 κάδους για το σκοπό αυτό.

Σήμερα, 60 κινητά πράσινα σημεία

εκτελούν 700 δρομολόγια το μήνα

στους περισσότερους Δήμους της Αττικής,

συλλέγοντας ανακυκλώσιμα υλικά

και προωθώντας την ανακύκλωση ,

έχοντας εγγράψει πάνω από 110.000 πολίτες

στο πρόγραμμα της green card.

Με δικές μας ενέργειες,

εξασφαλίσαμε κοινοτικά κονδύλια

ύψους 98,3 εκ. ευρώ ,

για να υλοποιήσουμε ένα από τα μεγαλύτερα προγράμματα

προμήθειας εξοπλισμού ανακύκλωσης,

που από τον επόμενο μήνα θα ξεκινήσουμε να παραχωρούμε στους Δήμους,

για να ενισχύσουμε την προσπάθειά τους

να ανακυκλώνουν περισσότερο

και να πληρώνουν λιγότερα,

για τη διαχείριση των στερεών αποβλήτων.

Εφαρμόζουμε μια νέα τιμολογιακή πολιτική,

που επιβραβεύει όσους ανακυκλώνουν

και στέλνουν μικροτερες ποσότητες σκουπιδιών στη Φυλή,

και προβλέπει μια δίκαιη ανταμοιβή ,

για τους Δήμους που σηκώνουν σήμερα το βάρος της φιλοξενίας στα όριά τους

η των δυσμενών επιπτώσεων από τη γειτνίαση τους

με το ΧΥΤΑ της Φυλής.

Για πρώτη φορά υλοποιείται με ρεαλισμό και σοβαρότητα

το πρόγραμμα κατασκευής νέων μονάδων επεξεργασίας στερεών αποβλήτων,

Μονάδων επεξεργασίας βιοαποβλήτων

Καθώς και πράσινος εκσυγχρονισμός υφιστάμενων εγκαταστάσεων.

Ενώ πριν μια βδομάδα ,

λίγα μέτρα μακριά από δω,

είχαμε την ευκαιρία να παρουσιάσoυμε την έρευνα κοινής γνώμης που κάναμε,

για να δούμε πως αντιλαμβάνονται οι πολίτες της Αττικής

την έννοια της ανακύκλωσης

αλλά και πόσο πρόθυμοι είναι να συμμετάσχουν στην προσπάθεια μας

για να καταστήσουμε την Αττική,

πράσινη Περιφέρεια της κυκλικής οικονομίας.

Διαπιστώσαμε με χαρά ότι οι πολίτες διψάνε

για περισσότερη και πιο ποιοτική ενημέρωση για την ανακύκλωση,

ότι θέλουν να ξέρουν τι,

που και πως ανακυκλώνεται.

Ότι θέλουν να ανακυκλώνουν περισσότερο

κι ότι απαιτούν από όλους μας να κάνουμε περισσότερα

για να προστατέψουμε το περιβάλλον.

Λάβαμε πολύ σοβαρά υπόψη το μήνυμα των πολιτών.

Εμείς τους πολίτες τους θέλουμε στο πλευρό μας.

Δίπλα μας διαρκώς.

Σύμμαχους στο κοινό αγώνα.

Πιστεύουμε στη δύναμη του ενημερωμένου πολίτη,

αλλά και στη δύναμη της επιστημονικά τεκμηριωμένης πολιτικής.

Πιστεύουμε στην επιστημονική αλήθεια.

Κι επενδύουμε στην ενότητα των τοπικών μας κοινωνιών.

Στο πλαίσιο αυτό

υλοποιούμε ήδη μια ολοκληρωμένη καμπάνια ενημέρωσης – ευαισθητοποίησης

η οποία ξεκίνησε στα 5 Ιουνίου.

Με το μήνυμα Δώσε Αξία στα Σκουπίδια σου,

καλούμε τον κάθε πολίτη να κάνει το σωστό,

να βάλει τα σκουπίδια του στο σωστό κάδο.

Όμως από τον πολίτη δεν ζητάμε μόνον να ανακυκλώνει σωστά.

Δεν του ζητάμε μόνο να ακολουθεί τις οδηγίες της καμπάνιας μας.

Εμείς προχωράμε ένα βήμα παραπάνω.

Ζητάμε από τον πολίτη και να μας αξιολογεί.

Μέσα από τη λειτουργία του ΠΑΡΑΤΗΡΗΤΗΡΙΟΥ ΑΝΑΚΥΚΛΩΣΗΣ της Αττικής,

μια σύγχρονη ηλεκτρονική πλατφόρμα

που θέτει σε λειτουργία η Περιφέρεια Αττικής

και ο Ειδικός Διαβαθμιδικός Σύνδεσμος Νομού Αττικής

**δίνουμε τη δυνατότητα σε κάθε πολίτη της Αττικής ,**

**αλλά και της υπόλοιπης Ελλάδας,**

**να παρακολουθεί 24 ώρες το 24ωρο,**

**365 μέρες το χρόνο ,**

**την πορεία της ανακύκλωσης σε κάθε Δήμο του Λεκανοπεδίου,**

**αλλά και στο σύνολο της Περιφέρειας.**

Είναι ένα πρωτοπόρο και λειτουργικό «εργαλείο»

διαφάνειας και δημόσιας λογοδοσίας,

για τον τρόπο με τον οποίο θα γίνεται εφεξής η ανακύκλωση στην Αττική,

υπηρετώντας το μεγάλο μας στόχο

που είναι η «πράσινη μετάβαση στην κυκλική οικονομία»,

η προστασία του περιβάλλοντος και της δημόσιας υγείας,

καθώς και η αναβάθμιση της ποιότητας ζωής όλων μας.

Οι πολίτες έχουν δικαίωμα να ξέρουν

ιδιαίτερα μάλιστα όταν:

* Ο στόχος της ανακύκλωσης είναι 55% για το 2025 και 10% υπόλειμμα ταφής για το 2030.
* Χωρίς μαζική και αποτελεσματική στροφή προς την ανακύκλωση, αυτοί οι στόχοι θα μείνουν ευχολόγια
* Υπάρχει από 1-12022 η επιβάρυνση του φόρου ταφής που αυξάνει τα κόστη των δήμων της Αττικής , σχεδόν κατά 35 εκ. ευρώ ανά έτος
* Κάθε βήμα προς την ανακύκλωση , είναι βήμα ανακούφισης του χώρου ταφής, ενώ πέρα των παραπάνω, οι πολίτες πρέπει να ξέρουν ότι τα ποσοστά ανακύκλωσης που επιτυγχάνει κάθε δήμος , έχουν άμεση επίπτωση στην τιμολογιακή πολιτική που εφαρμόζεται.
* Όπως αποδείχθηκε στην φετινή τιμολογιακή πολιτική του ΕΔΣΝΑ , δήμοι με υψηλά ποσοστά ανακύκλωσης , έχουν εκπτώσεις που μπορούν να ξεπεράσουν το 25% στις χρεώσεις τους
* Στις σημερινές συνθήκες , κανείς δεν μπορεί να υποτιμήσει μια τόσο σημαντική οικονομική διευκόλυνση.

Επιπλέον, είναι θέμα αρχής για μας,

όταν όλοι επενδύουμε εκατομμύρια ευρώ

σε εξοπλισμό και καμπάνιες ανακύκλωσης

ότι είμαστε υποχρεωμένοι να δείχνουμε στους πολίτες

τι αποτελέσματα επιτυγχάνουμε

με πλήρη διαφάνεια

και σε όσο το δυνατό πιο άμεσο χρόνο.

Μέσα λοιπόν από την ιστοσελίδα του ΠΑΡΑΤΗΡΗΤΗΡΙΟΥ,

**«δίνουμε καθημερινά λογαριασμό στους πολίτες»**,

αφού θα μπορεί ο καθένας μας να δει

με μια ματιά από την οθόνη του υπολογιστή , του tablet ή του κινητού του:

* Ποια ποσοστά ανακύκλωσης έχει πετύχει ο κάθε Δήμος στα ανακυκλώσιμα υλικά και τα βιοαπόβλητα
* Πως τοποθετείται όσον αφορά τις επιδόσεις του, σε σχέση με άλλους παρόμοιους σε χαρακτηριστικά δήμους
* Ποια είναι η ετήσια απόδοση της ανακύκλωσης σε Δήμους και Περιφέρεια;
* Ποιες δράσεις υλοποιεί η Περιφέρεια Αττικής και ο ΕΔΣΝΑ, για να βοηθήσει τους Δήμους και τους πολίτες να ανακυκλώνουν περισσότερο;
* Πως εξελίσσεται στο χρόνο η ανακύκλωση; Βελτιώνεται ή χειροτερεύει;
* Και πόσο κοντά ή μακριά βρισκόμαστε μέρα με τη μέρα στην επίτευξη των στόχων που τίθενται σε εθνικό κι ευρωπαϊκό επίπεδο.

Ταυτόχρονα , αξιοποιώντας τις σύγχρονες επιστημονικές γνώσεις

και σε συνεργασία με κορυφαίους τεχνοκράτες με τους οποίους συνεργαζόμαστε,

θα ενημερώνουμε τους επισκέπτες της εφαρμογής

για όλες τις εξελίξεις που αφορούν τα ζητήματα της κυκλικής οικονομίας.

**Τονίζω με έμφαση, πως ο ενημερωμένος κι ενεργός πολίτης,**

**είναι για μας ο καλύτερος «σύμμαχος» σε μια καθημερινή μάχη ,**

**για να νικήσουμε το «τέρας των σκουπιδιών».**

Κυρίες Και κύριοι

Το ΠΑΡΑΤΗΡΗΤΗΡΙΟ ΑΝΑΚΥΚΛΩΣΗΣ

μέσα από τη δημοσιοποίηση

των απόλυτα ελεγμένων κι έγκριτων στοιχείων

που θα αναρτώνται σε αυτό,

θα λειτουργήσει παράλληλα

ως «**επιταχυντής»**

**για την ανάπτυξη μιας ευγενούς άμιλλας μεταξύ των Δήμων**,

ενώ θα δώσει την ευκαιρία,

να ανταλλάσσονται εμπειρίες και βέλτιστες πρακτικές,

αλλά και να επιβραβεύονται όσοι Δήμοι επιτυγχάνουν

τους στόχους που τίθενται.

Αναγνωρίζουμε τη σημαντική συμβολή και των 66 Δήμων της Αττικής στο εγχείρημα,

και στόχος μας είναι να αξιοποιούμε τα στοιχεία που συλλέγουμε και δημοσιοποιούμε,

για να προωθήσουμε την ευγενή άμιλλα όπως ανέφερα προηγουμένως

αλλά και να αναδεικνύουμε σε τακτά χρονικά διαστήματα

τους «πρωταθλητές Δήμους» της ανακύκλωσης.

Στηριζόμαστε στους Δήμους ,

στις αιρετές Διοικήσεις και στο προσωπικό τους ,

γιατί χωρίς εσάς δεν μπορεί να γίνει πράξη το σχέδιο μας .

Αν θέλουμε να καταστήσουμε την Περιφέρεια Αττικής

πρώτη Περιφέρεια στην ανακύκλωση,

είναι προϋπόθεση να στηριχθούμε στους πρωταθλητές Δήμους μας.

Το εγχείρημα λοιπόν στηρίζεται στους άξονες

**ΔΙΑΦΑΝΕΙΑ,**

**ΑΞΙΟΠΙΣΤΙΑ ,**

**ΣΥΝΕΡΓΑΣΙΑ ,**

**ΕΠΙΒΡΑΒΕΥΣΗ** ,

γιατί γνωρίζουμε πως για να πετύχουμε τους στόχους που έχουμε θέσει ,

είναι απαραίτητα τα παραπάνω στοιχεία.

Επισημαίνω ότι για μας το Παρατηρητήριο Ανακύκλωσης

δεν αποτελεί ένα στατικό εργαλείο

αντίθετα η σημερινή του μορφή αποτελεί το πρόπλασμα

και την αφετηρία μιας δυναμικής εξέλιξης

που σε βάθος ενός έτους

θα συνδυάσει όλες τις πηγές πληροφοριών για την ανακύκλωση στην Αττική

και θα παρέχει κάθε είδους υποστήριξη στην ενημέρωση

αλλά και τη λήψη αποφάσεων για την ανακύκλωση.

Κλείνοντας

και πριν πάρει το λόγο για να μας παρουσιάσει

το ΠΑΡΑΤΗΡΗΤΗΡΙΟ ΑΝΑΚΥΚΛΩΣΗΣ

ο κος Μαυρόπουλος,

θέλω να πω πως αμέσως μετά την παρουσίαση του,

θα αναφέρουμε για πρώτη φορά δημόσια

τους πρωταθλητές Δήμους της Αττικής

όσον αφορά τους στόχους ανακύκλωσης που πέτυχαν

τη χρονιά που μας πέρασε,

το 2021.

Είναι μια επιβεβλημένη πράξη τιμής και δημόσιας αναγνώρισης

απέναντι σε όσους συνέβαλλαν με τη δράση και το έργο τους,

ώστε να γίνουν οι Δήμοι τους και η Περιφέρεια μας

πιο πράσινη και πιο ανθρώπινη.

Σας ευχαριστώ.